Juodoji Ančia
Juodoji Ančia (blrs. Чорная Ганча, lenk. Czarna Hańcza) – upė Lenkijoje ir Baltarusijoje; Nemuno kairysis intakas. Prasideda Suvalkų apskrityje, Ančios ežere. Prateka Vygrių ežerą. Įteka į Nemuną Gardino srities ir Lazdijų rajono pasienyje, netoli Varviškės kaimo. Paviršiaus baseinas – apie 1916 km², iš jų apie 1612 km² Lenkijoje ir apie 178 km² Baltarusijoje. Upės ilgis yra apie 142–145 km, iš kurių apie 108 km Lenkijoje ir apie 35 km Baltarusijoje. Upė teka per Suvalkų miestą. Vidutinis vandens nuotėkis yra 1,4 m³/s ties Vygrių ežero žiotimis. Upės vandenį 2004 m. tikrino iš Balstogės atvykusi Lenkijos aplinkos apsaugos inspekcija, kuri nustatė upės švarumą. Ties 41,6 km vandens švarumas įvertintas II klase, o ties 135,8 km įvertintas IV klase. Tarp šių dviejų taškų upės švarumas įvertintas III klase.